ЦIыхубэм фIыуэ ялъэгъуа Высоцкий Владимир
Куэдым фIыуэ ялъэгъуа артист, уэрэджыIакIуэ, усакIуэ гъуэзэ-джэ Высоцкий Владимир къызэралъхурэ илъэс 75-рэ ирокъу.
Влади Маринэ и гъусэу.
Высоцкий Владимир 1938 гъэм щIышылэм и 25-м Москва къыщалъхуащ. Курыт еджапIэ нэужьым ар МХАТ-м и студием и актер къудамэм ще-джащ. Пушкин Александр и цIэр зезыхьэ драмэ театрым, миниатюрэхэм я театр Москва щыIэм 1960-1964 гъэхэм щылэжьауэ Драмэмрэ комедиемкIэ и театрым кIуащ икIи 1980 гъэ пщIондэ абы щылэжьащ. «Антимиры», «Берегите ваши лица», «Десять дней, которые потрясли мир», «Павшие и живые», «Жизнь Галилея», «Пугачев», «Вишневый сад», «Преступление и наказание», нэгъуэщI спектаклхэми хэтащ. Высоцкэм и лэжьыгъэ нэхъыщхьэ дыдэу къалъытар Шекспир Уильям и «Гамлет» спектаклым щигъэзэщIа ролырщ. Югославием, Франджым, Польшэм я къэрал саугъэтхэр къызыхуагъэфэща а спектаклым Владимир 317-рэ щыджэгуащ. Артистым театр роль 20 игъэзэщIащ, радиоспектаклу 8-м, кинофильму 30-м нэблагъэм щыджэгуащ.
Высоцкэм спектакль зэмылIэужьыгъуэхэм уэрэд щыжиIэ щхьэкIэ, уэрэджыIакIуэу утыку щихьар 1965 гъэрщ. Япэ щIыкIэ и лэжьэгъу актерхэм я гъусэу, иужькIэ и закъуэу иригъэжьащ. 1967 гъэм Ленинград и «Восток» клубым япэ дыдэу концерт щитащ. А гъэ дыдэм къыдэ-кIащ Высоцкэм уэрэд щыжиIэ «Вертикаль» фильмыр, артистым ехъулIэныгъэ ин къыхуэзыхьар. Абы щыщIэдзауэ концерт итыну ирагъэблагъэ хъуащ институтхэм, заводхэм, клубхэм. Владимир зыхэта фильмхэм ящыщщ «Хозяин тайги», «Плохой хороший человек», «Место встречи изменить нельзя», «Маленькие трагедии», нэгъуэщIхэри. «Я родом из детства», «Опасные гастроли», «Война под крышами», «Сыновья уходят в бой», «Ветер надежды», нэгъуэщI куэдми щыIу уэрэдхэр Высоцкэращ зытхар. Абы и уэрэдхэр зытет пластинкэр 1968 гъэм япэу дунейм къытехьащ. 1977 гъэм «Макъамэ» фирмэм альбомитI хъууэ къыдигъэкIащ «Алиса в стране чудес» зыфIища дискоспектаклыр. Франджым дунейм къыщытехьащ Владимир и уэрэдхэр зытет дискищ. Абы концерт щитащ Урысейм и къалэхэм, Болгарием, Венгрием, Франджым, Канадэм, Америкэм и Штат Зэгуэтхэм. И иужьрей концертыр Москва областым хыхьэ Калининград къалэм (иджы Королев жыхуэтIэм) 1980 гъэм щекIуэкIащ.
Высоцкий Владимир итха усэ 600-м щIигъум и зэхуэдитIыр уэрэд хъуащ. «Из дорожного дневника» зыфIища и усэр хагъэхьащ 1975 гъэм къыдэкIа «Усыгъэм и махуэ» сборникым.
1980 гъэм дунейм ехыжащ икIи Москва щыщIалъхьащ. Высоцкий Владимир цIыхубэм я гум IэфIу къинащ. Абы и уэрэдхэр нобэми куэдым фIыуэ ялъагъу.
Шемякин Михаил дэщIыгъуу.
ТЕКIУЖЬ Заретэ.
